<classify> WATU watatu wanaoaminika kuwa ni majambazi raia wa Burundi wameuawa katika mapambano na polisi yaliyotokea juzi usiku mjini Kibondo ambapo polisi wawili na raia mmoja wamejeruhiwa.Kamanda wa Polisi Mkoa wa Kigoma, Martin Ottieno akizungumza na waandishi mjini Kigoma alisema kuwa tukio hilo lilitokea Mtaa Kanyamahela mjini Kibondo wakati majambazi hayo yalipotaka kupora fedha kwa mtumishi mstaafu wa idara ya Afya, Sophia Dickson.Ottieno alisema kuwa awali polisi walipata tàarifa za nyendo za watu hao na kuanza kuwafuata na walipofika kwenye nyumba ya mkazi huyo polisi wakataka kuwadhibiti majambazi hayo kabla hayajafanya tukio ndipo ikatokea kutupiana risasi.Kamanda huyo aliwataja polisi waliojeruhiwa kuwa ni James Mwita aliyejeruhiwa vibaya mguu wa kulia ambaye alipata matibabu ya awali hospitali ya wilaya Kibondo baadaye akahamishiwa hospitali ya Mkoa Kigoma na sasa amepewa rufaa kwenda Muhimbili.Mwingine aliyejeruhiwa ni PC Makura kwenye shavu la kulia anbaye hakupata madhara makubwa na Sophia Dickson ambaye risasi ilipenya dirishani na kuingia ndani.Aidha alisema katika tukio hilo walipata bunduki moja aina ya AK47 ikiwa na magazini isiyo na risasi na kitambulisho cha raia wa Burundi kikiwa na jina Minani Athanas Mkulima.  <topic>: kitaifa 